Qashqadaryoda Damas’ga gaz to‘ldirilayotganida haydovchi yurib ketdi. Oqibatda avtomobil yonib ketdi (foto)

Qashqadaryo viloyatidagi avtomobillarga gaz quyish shoxobchasi hududida Damas rusumli avtomobil yonib zararlandi, deb xabar beradi FVV YoXBB OAV bilan hamkorlik qilish bo‘linmasi.

17-oktabr, payshanba kuni soat 15:09 da Qashqadaryo viloyati Chiroqchi tumani “Oltindala” MFYda joylashgan “Imkon servis” MChJga qarashli avtomobillarga gaz to‘ldirish kompressor shoxobchasi hududida Damas rusumli avtomobilda yong‘in bo‘layotganligi haqida yong‘in-qutqaruv qismiga xabar kelib tushgan.

Yong‘inni bartaraf etishga 1 ta yong‘in o‘chirish bo‘linmasi jalb etilgan. Bo‘linma voqea joyiga 2 daqiqada yetib borgan. Ko‘rilgan tezkor harakatlar natijasida yong‘in soat 15:13 da qurshab olinib, soat 15:16 da to‘liq bartaraf etilgan.
Yong‘inning keng maydonga tarqalib ketishi oldi olingan. Tan jarohati olganlar va halok bo‘lganlar qayd etilmagan. Hodisa oqibatida fuqaro X.J.ga tegishli Damas to‘liq yonib zararlangan.
Yong‘inning taxminiy sababi — avtomobilga siqilgan gazni to‘ldirgandan so‘ng gaz shlangi uzilmasdan avtomobilning harakatlanib ketishi. Moddiy zarar miqdori aniqlanmoqda.